Călin Mărincuș, extremistul care crede că poate vindeca lesbienele de lesbianism, a fost luat pe sus de mascați după ce aseară, în timpul unui spectacol intitulat The Armed Man - Misă pentru pace, desfășurat la Opera Română din Cluj, a început să facă scandal cu încă doi-trei tovarăși din Noua Dreaptă. Ce i-a triggeruit? Faptul că-n timpul spectacolului (al cărui scop a fost de condamnare a războiului) a existat o chemare musulmană la rugăciune de două minute, timp în care s-au auzit și expresii precum „Allahu Akbar". Mărincuș a văzut în acest moment o tentativă de spălare pe creier și de convertire a clujenilor la islam și multiculturalism, așa că, împreună cu tovarășii din Noua Dreaptă, a intonat imnul României.

Conducerea Operei a sesizat autoritățile, mascații au venit și i-au dat afară, mission accomplished, pofta pentru atenție a domnului Mărincuș a fost satisfăcută și de această dată.

Oricât de erou s-ar crede el, cei din sală nu i-au apreciat tentativa de „stopare a islamizării", mai ales că acea chemare musulmană la rugăciune a fost scoasă în mod intenționat din context, pentru a manipula. Conform lui Radu Roman, unul din spectatorii din sală, nu a fost chiar așa:

„Spectacolul avea ca scop condamnarea războiului și toate victimele sale. În timpul spectacolului s-au dat și imagini cu atacurile de la 11 septembrie, iar majoritatea melodiilor din program au fost creștine, precum „Doamne miluiește" (Kyrie eleison). Momentul musulman a durat fix două minute și plângea victimele de altă religie ale războaielor. Nu a fost nimeni spălat pe creier sau convertit la islam, nici nu s-a făcut propagandă pentru imigrație. Asta e doar o minciună a agitatorilor."

ACTIVISTUL ANTI-ISLAMIZARE S-A VĂZUT CU UN CLERIC MUSULMAN URMĂRIT PENTRU RADICALIZARE

Am vrut să obțin o reacție și din partea comunității musulmane din România, așa că l-am sunat pe muftiul Iusuf Murat, care m-a surprins cu niște povești interesante despre relația cordială dintre Mărincuș și anumiți teologi musulmani din România. Mai precis, despre cum marele apărător al creștinătății a stat recent la masă cu Bari Nerdin, un cleric musulman care-n 2011 a fost cercetat de DIICOT pentru „acţiuni cu potenţial de radicalizare şi prozelitism islamic radical".

Iusuf Murat, screenshot via DiyanetTV

VICE: În legătură cu incidentul de la Opera din Cluj vă sun.

Iusuf Murat: Da. Ia întrebați-l pe domnul Mărincuș - săptămâna trecută, la Constanța, n-a stat lângă un teolog musulman care a fost cercetat de către DIICOT pentru radicalizare? Uitați-vă-n presă, domnul Nerdin Bari. În 2011 a fost cercetat de către DIICOT și domnul Mărincuș a stat cu dumnealui la masă, la conferința de presă.

Sunt prieteni sau colaboratori?

Păi, sunt prieteni dacă au organizat conferință de presă împotriva mea, ca persoană, și împotriva moscheii. Deci ăștia sunt oamenii aceștia. Eu nici nu mă cobor la nivelul lor, nici numele nu vreau să le aud.

Tu cu o săptămână înainte stai lângă un teolog care a fost cercetat de către DIICOT pentru radicalizare, pentru presupuse metode de radicalizare în România și tu vii acum și zici că a strigat muezinul chemarea la rugăciune și i-a îndoctrinat pe clujeni. Pentru nici două minute sau cât a fost acolo.

Dar vedeți și dumneavoastră cine e Călin Mărincuș, ce vor de fapt, ce scop au. Presupun că vor să vină cum s-a încercat în Germania, dar sper să nu aibă succes în România Noua Dreaptă, să nu intre în Parlament. Pentru că va fi un dezastru pentru România, poporul român e un popor care-și respectă valorile tradiționale și le pune în practică, dar nicidecum să ajungem să susținem ideile unor persoane care nu sunt nici pro-creștine, pentru că un bun creștin n-ar atenta la religia altui cult. Sau un bun musulman - așa cum am zis de fiecare dată, teroriștii nu fac ce fac în numele islamului, ei nu sunt musulmani. Nici ce s-a întâmplat la Marsilia.

Domnul Mărincuș mai spune c-a fost deranjat de faptul că-n timpul spectacolului s-a strigat Allahu Akbar.

Deci Allahu Akbar face parte, într-adevăr, din religie, este chemarea la rugăciune. Într-adevăr, și teroriștii spun acest lucru, dar noi nu-i considerăm pe ei musulmani. Tot așa, sunt o masă manipulată de cineva. Îi manipulează organizațiile extremiste și comit aceste atentate, pe care noi le condamnăm ori de câte ori se întâmplă. Dar cum ar fi să-i spun eu unui terorist „dom'le, nu țipa numele lui Allah când te arunci în aer"? E imposibil de făcut așa ceva. Tot el mai spunea că prin spectacolul ăsta e promovat multiculturalismul, că ne spală pe noi, românii, pe creier.

Dar întrebați-l: tu cum ai stat de vorbă cu teologul acela? Ești în poză cu el. Cine e ăla? Toată lumea știe ce materiale au tradus ei. Dacă vreți, vă trimit și linkuri. Un ultranaționalist cu o persoană care tinde spre radicalizarea societății. Păi, cu cine a avut acel tânăr de la Craiova legături? Nu cu Cherim Enghin și cu Bari Nerdin?

Văd că Bari Nerdin s-a opus în conferința respectivă venirii refugiaților. Poate d-asta-l susține Mărincuș.

Nu e vorba despre asta. E un joc acesta, haideți să vă spun. Toți refugiații se duc la moscheile lor. Scopul lor e altul. Ei au fost în cult, au slujit, dar au fost dați afară. Credeți că domnul Mărincuș reprezintă o amenințare pentru comunitatea musulmană din România?

Nu, dar de ce să reprezinte? Asta nu înseamnă că noi nu mai putem să ne oficiem slujbele, că vin Mărincuș și Berenghi în moscheile noastre și ne împiedică oficierea slujbelor. Nu, e dreptul fiecăruia să-și exprime punctul de vedere, există organe abilitate care să intervină când e cazul. Ceea ce au făcut a deranjat persoanele prezente la acel spectacol, au fost amendați. Dacă vor veni și la moschee, vor avea același tratament, nu din partea noastră, din parte organelor abilitate, vom suna și vor veni.

Ei au prins acest trend în unele țări din Uniunea Europeană și au zis „haideți să mergem și-n România". Și mai ales acum, cum este politica de la noi, s-au gândit că poate câștigă și intră-n Parlament. Ultranaționaliști, ultrareligioși - tot ce este spre extremă nu va face bine în nicio societate. Trebuie să găsim căi moderate, să negociem, să discutăm. Repet, era o chestie de artă și nu trebuia să implice politicul. Dacă vrei să-ți aduni adepți de partea ta, fă-o-n altă parte, fă-o altfel.

MĂRINCUȘ SUSȚINE CĂ CLERICUL MUSULMAN CU CARE S-A VĂZUT ERA OK, PENTRU CĂ ERA ÎMPOTRIVA MUFTIULUI

L-am contactat ulterior și pe Călin Mărincuș, să-l întreb ce a sperat să obțină cu protestul de aseară și cum explică asocierea cu Bari Nerdin, clericul cercetat de DIICOT pentru radicalizare. După ce a pus niște întrebări deosebit de pertinente despre orientarea mea sexuală, să fie sigur că nu are de-a face cu vreun cetățean al Sodomei, am avut următoarea conversație:

VICE: Care a fost scopul demersului de la Opera din Cluj?

Călin: Dacă cunoașteți piesa aceea cu iz progresist care s-a derulat acolo - la un moment dat, vine un imam care recită pe scena Operei Naționale din Cluj următoarele versuri: „Allah este singurul Dumnezeu, trimisul său este doar Mahomed, Allah blestemă pe toți cei care nu-l slujesc pe el, toți sunt falși, Allah este singurul adevărat". Consideri că așa ceva poate să aibă loc pe scena Operei Naționale din Cluj-Napoca, într-o țară creștină, într-o țară care-și respectă niște valori, care are ochii deschiși și vede ce se întâmplă-n Europa și ce a adus această invazie islamică?

Am înțeles că spectacolul respectiv era împotriva războiului în general și înainte au fost intonate cântece creștine.

Foarte greșit. Chemarea la rugăciune a fost de la minutul șase sau șapte, cred. Și nu este altceva decât o piesă cu iz de multiculturalism, cu corectitudine politică și toate chestiunile astea bolnave progresiste care se perpetuează acum. În niciun caz nu consider că ar avea o legătură cu cultura sau un mesaj real contra unui război sau unui neajuns.

Citește și Românii care se bucură că extremiștii anti-islam au oprit un concert la Cluj au fost manipulați